અમદાવાદ: શહેરના કોટ વિસ્તારમાં ઠેરઠેર ગેરકાયદે બાંધકામોના રાફડેરાફડા ફાટી નીકળ્યા છે. કોર્પોરેશનના કેટલાક ભ્રષ્ટ સ્ટાફની રહેમનજર હેઠળ કુખ્યાત બિલ્ડર માફિયાઓ રાતોરાત અમદાવાદની સંસ્કૃતિ સમાન પોળની જૂની ધરોહર ધરાવતા કાષ્ઠશૈલીના કલાત્મક મકાનોને ધૂળ ભેગાં કરીને મોટા મોટા કોમ્પ્લેકસ ઊભા કરી રહ્યા છે. અનેક પોળ તો ફકત નામની જ રહેણાક પોળ બની છે. સેંકડો લોકોએ ગેરકાયદે કોમર્શિયલ પ્રવૃત્તિ બેફામ થવાથી થાકી-હારીને નદી પારના વિસ્તારોમાં સ્થળાંતર કર્યું છે. આમ, સમગ્ર કોટ વિસ્તાર ભયમાં મુકાયો હોવા છતાં સત્તાવાળાઓને તેવી કોઇ બાબતને અટકાવવામાં રસ નથી, પરંતુ ગાંધીરોડ અને રિલીફરોડને જોડતા ખાડિયા ચાર રસ્તાથી ઝકરિયા મસ્જિદ સુધીના રસ્તાને છ વર્ષે પહોળો કરવા જેવા ઊંબાડિયા ચાંપીનેે નિર્દોષ શહેરીજનોને ખોટી રીતે કનડગત કરવામાં રસ છે એટલે જ રપ દિવસ પહેલાં તંત્રે આ રોડ પરની આશરે ૧૪૭ મિલકતોને જમીનદોસ્ત કરવા નોટિસ ફટકારતાં અસરગ્રસ્તોમાં ભારે ફફડાટ ફેલાઇ ગયો છે.